Husserli arvates kuulub iga kogemusfaktide vaatlusel ja induktiiv­sel üldistamisel põhineva empiirilise teaduse juure eri distsipliin, mis on üles ehitatud olemuskaemusele ja milles on arendatud faktidele vas­tavad  üldised olemusseadused. Empiirilise värviõpetuse juure kuulub "värvigeomeetria" kui olemusteadus, milles on üldkehtivalt arendatud värvide vastastikkusi suhteid ja olemusstruktuuri. Empiirilise psüh­holoogia kõrval arendatakse fenomenoloogilist psühholoogiat; nagu me kaeme "punasuse" olemust, nii me kaeme ka "tahtmuse", "tajumuse", "otsustuse" jne. olemust. Fenomenoloogide koolkonnast on ilmunud ka rida uurimusi usu ja kunsti kohta. Neis on püütud näi­data usundi ja kunsti "olemust", mis ühtne ja üldine  kõigis eri usundi ja kunsti erivormides.